૨૦૧૫ની ૧૬ ઑગસ્ટે ઍક્ટિંગ છોડ્યા પછી એક્ઝૅક્ટ બે વર્ષ અને ચાર દિવસ પછી એટલે કે આ વર્ષે વીસમી ઑગસ્ટે ઓપન થઈ રહેલા ‘અગિયાર કલાક ત્રેવીસ મિનિટ’ નાટક સાથે અરવિંદ રાઠોડ ફરીથી સ્ટેજ પર આવી રહ્યા છે. ફિરોઝ ભગતના ડિરેક્શનમાં તૈયાર થઈ રહેલું આ નાટક પદ્મરાજ થિયેટર્સના બૅનર હેઠળ બને છે, જેમાંથી થનારા નફાની આવક શુભ કાર્યમાં વાપરવાની અરવિંદભાઈની ઇચ્છા છે. જૂજ લોકોને જ ખબર છે કે પદ્માબહેનના અવસાન પછી અરવિંદભાઈએ તેમના નામનું ચૅરિટેબલ ટ્રસ્ટ પણ શરૂ કર્યું છે અને એમાં તે કૅન્સરપીડિત પેશન્ટ્સને સહાય કરે છે. આ બે વર્ષમાં અરવિંદભાઈને દર અઠવાડિયે એક ઑફર આવતી હતી, પણ અરવિંદભાઈએ કોઈ ઑફર સ્વીકારી નથી. આ સમયગાળા દરમ્યાન તેમણે આઠ નાટક, ત્રણ સિરિયલ અને બે ગુજરાતી સિરિયલની ઑફર સ્વીકારી નથી. ‘અગિયાર કલાક ત્રેવીસ મિનિટ’ નાટકની વાર્તા પોતાના જીવન સાથે જોડાયેલી હોવાથી અરવિંદભાઈએ આ નાટક કરવાની હા પાડી અને પદ્માબહેનની યાદમાં શરૂ થયેલું પોતાનું વેકેશન તેમણે પૂરું કર્યું.